‘กสิกร’ทะลุ8แสนล้าน
4เดือนสินทรัพย์ทะยาน10%กองสำรองเลี้ยงชีพโต2เท่าตัว
27 เม.ย. 2555

4เดือนสินทรัพย์ทะยาน10%กองสำรองเลี้ยงชีพโต2เท่าตัว
บลจ.กสิกรไทยปลื้ม 4 เดือน สินทรัพย์ทะลุ 8 แสนล้านบาท สำรองเลี้ยงชีพโตเหนืออุตสาหกรรม 2 เท่าตัว
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า 4 เดือนแรกของปีนี้มูลค่าทรัพย์สินสุทธิภายใต้การ บริหาร (AUM) ของบริษัทเติบโต 10.3% สูงกว่าอุตสาหกรรมกองทุนซึ่งเติบโต 9.4% โดยบริษัทยังครองส่วนแบ่งการตลาดอันดับ 1 ทุกธุรกิจ ล่าสุด ณ วันที่ 20 เม.ย. 2555 มีสินทรัพย์รวม 8.18 แสนล้านบาท เพิ่มขึ้นจากสิ้นปีที่ผ่านมา 7.62 หมื่นล้านบาท และเป้าหมายสิ้นปีนี้อยู่ที่ 9 แสนล้านบาท
“ถือเป็นการเติบโตที่น่าพอใจและสะท้อนถึงความเชื่อมั่นของผู้ลงทุน โดยเฉพาะสถาบันซึ่งให้การตอบรับกองทุนสำรองเลี้ยงชีพเข้ามามาก ส่งผลให้ธุรกิจกองทุนสำรองเลี้ยงชีพของบริษัทเติบโต 9.6% ขณะที่อุตสาหกรรมโต 3.8%” นายอำพล กล่าว
สำหรับกองทุนส่วนบุคคลเติบโตจากสิ้นปี 2554 ประมาณ 25.9% ปรับตัวขึ้นเหนืออุตสาหกรรม 20.6% ส่วนกองทุนรวมตั้งแต่ต้นปีเสนอขายกองทุนใหม่จำนวน 46 กองทุน โดยกลุ่มกองทุนที่ได้รับการตอบรับสูงสุด คือ กองทุนตราสารหนี้แบบกำหนดอายุโครงการ (เทอมฟันด์) ส่งผลให้ธุรกิจกองทุนรวมของบริษัทเติบโต 8.2% สินทรัพย์เพิ่มขึ้นจาก 4.3 หมื่นล้านบาท
นายอำพล กล่าวว่า ทิศทางการดำเนินงานในไตรมาส 2 บริษัทยังคงขับเคลื่อนธุรกิจกองทุนภายใต้แนวคิด “กองทุนกสิกรไทย...กองทุนสำหรับคนคิดบวก” ด้วยความเชี่ยวชาญและศักยภาพในฐานะ บลจ.อันดับ 1 ของประเทศ โดยมุ่งตอบโจทย์ของลูกค้าที่ต้องการสร้างความมั่งคั่งและความมั่นคงทางอนาคตการเงิน ด้วยทางเลือกในการลงทุนที่หลากหลายเพื่อเพิ่มโอกาสให้เงินลงทุนงอกเงย
นอกจากเหนือจากการเสนอขายกองทุนตราสารหนี้ทุกสัปดาห์แล้ว บริษัทมีแผนออกกองทุนที่ไปลงทุนต่างประเทศประมาณ 5 กองทุน โดยกองทุนแรกจะเสนอขายประมาณกลางเดือน พ.ค.นี้ ขณะเดียวกันยังคงพัฒนาระบบการบริการผู้ลงทุนอย่างต่อเนื่อง
ด้านการให้บริการ KCyber Invest ทางเว็บไซต์ www.kasikornasset.com ปัจจุบันมีผู้ลงทุนใช้งานและเยี่ยมชมเว็บไซต์เดือนละประมาณ 1.1 ล้านราย เพิ่มขึ้นจาก 9 แสนรายในปีที่ผ่านมา โดยบริษัทได้ปรับโฉมเว็บไซต์ให้ง่ายต่อการใช้งานของผู้ลงทุนและเพิ่มบริการใหม่ เพื่อให้ผู้ลงทุนติดตามรายงานความเคลื่อนไหวในพอร์ตการลงทุนของตนเอง
ทั้งนี้ ในส่วนของบริการ KMutual Fund eNEWS and Report ที่เปิดตัวไปเดือน ก.พ.ที่ผ่านมานั้นในเร็วๆ นี้จะเปิดตัวบริการใหม่เพื่อรายงานสถานการณ์การลงทุนรายสัปดาห์ส่งตรงถึงผู้ลงทุน ซึ่งจะเป็นประโยชน์ต่อการวางแผนการลงทุนของผู้ลงทุนต่อไปในอนาคต